laion/Wikipedia-Exotic huggingface dataset:
רישיון עסק

רישיון עסק הוא היתר של רשות מוסמכת שניתן לניהול עסק בכפוף לתנאים. סוג העסקים הטעונים רישיון ותנאי הרישיון אינם זהים במדינות השונות. עסק שהפר את תנאי הרישיון עשוי להיסגר ובעליו יחויב בתשלום קנס. לרוב רישיון עסק ניתן רק לעסק שנרשם כדין, ועמד בסדרת דרישות שונות, שנקבעו לפי סוג העסק, מספר המועסקים ועוד. בישראל ניתן רישיון עסק מכוח חוק רישוי עסקים, תשכ"ח-1968. חוק זה מסמיך את שר הפנים לקבוע בצווים עסקים טעוני רישוי ולהגדירם. שר הפנים הוציא צו רישוי עסקים (עסקים טעוני רישוי), תשע"ג-2013, ובו רשימת עסקים טעוני רישוי. ניהול עסק ללא רישיון מהווה עבירה פלילית. עסק שפועל ללא רישיון צפוי לסגירה מנהלית, ועל בעליו יוטלו קנסות ואף עונשי מאסר. בשנת 2006 התקבלה החלטת ממשלה מס' 4152 להקים ועדה לבחינת רישוי עסקים בישראל. בהתאם להחלטה זו הוקמה "ועדת הבר" בראשות הממונה על התקציבים לשעבר קובי הבר. מטרת הוועדה הייתה לפשט וליעל את הליך רישוי העסקים. הוועדה המליצה על שורת צעדים. בשנת 2010 התקבל תיקון מס' 27 לחוק רישוי עסקים. נקבע כי בנובמבר 2013 ייכנסו הוראות הרפורמה לתוקף בהדרגה. הרפורמה כוללת הקלות שונות, ובהן מעבר לרישיונות עסק תקופתיים, מסלול ירוק (מזורז), גיבוש מפרט אחיד לרישוי עסקים וקביעת "מנגנון ערר מנהלי". גם כיום, יש חוקרים המותחים ביקורת על המצב הקיים, וטוענים שנדרשת רפורמה נוספת. בקשה לקבלת מידע - ניתן להגיש בקשה לקבלת מידע מקדמי על דרישות הרשויות השונות מהעסק המבוקש. הבקשה כרוכה בתשלום אגרה 326 ש"ח (נכון לנובמבר 2019). הרשות מחויבת למסור את המידע המקדמי בתוך 30 יום. הגשת הבקשה לרישיון עסק נעשית באמצעות הגשת טופס בקשה מיוחד. יש לצרף לבקשה מסמכים שונים ובהם, תרשים סביבת העסק, מפה מצבית, תוכנית עסק הנדסית ואישור תשלום אגרה. הטיפול בבקשה - על רשות הרישוי להחליט תוך 21 יום האם היא דוחה את הבקשה, ואז יש לנמק את הדחייה בכתב, או ממשיכה בהליך. אם הבקשה לא נדחתה, היא מועברת לבדיקת גורמים מקצועיים שייתנו חוות דעת. בתום הבדיקה הרשות מחליטה האם לדחות את הבקשה או לאשר אותה ובאלה תנאים. הרשות מוסמכת להנפיק היתר זמני או מוגבל בזמן שיש לחדשו בתום התקופה. ניתן להגיש השגה או ערעור על החלטת הרשות או הגורמים המוסמכים. בארצות הברית לכל מדינה כללים שונים בנוגע לרישום ולרישיון עסק. הסוכנות לעסקים קטנים של ארצות הברית מתחזקת רשימה של רישיונות נדרשים, ובתחומי עיסוק מסוימים כמו סחר בבעלי חיים או אנרגיה גרעינית נדרשים אישורים של גופים פדרליים. חוק רישוי עסקים, תשכ"ח־1968, באתר ויקיטקסט רישוי עסקים, באתר משרד הפנים בישראל היסטוריית החקיקה של החוק, במאגר החקיקה הלאומי באתר הכנסת תהליך קבלת רישיון העסק, באתר משרד הכלכלה והתעשייה חוברת מידע בנושא רישוי עסקים, באתר משרד הפנים הרפורמה ברישוי עסקים, באתר משרד הפנים שאלות ותשובות בנושא רישוי עסקים ורפורמת הרישוי הדיפרנציאלי, באתר משרד הפנים האם העסק שלי טעון רישוי?, באתר משרד הפנים רישוי עסקים, באתר משרד הכלכלה והתעשייה הפעלת מסעדה ללא רישיון, מה העונש?, באתר דין - עורכי דין ומידע משפטי בישראל, ‏10 באוקטובר 2019 קובי בר-לב, הרפורמה ברישוי תקל על בעלי העסקים הקטנים, באתר TheMarker‏, 7 באוגוסט 2013 אליצפן רוזנברג, מנובמבר: הקלה בביורוקרטיה לעסקים קטנים, באתר ynet, 29 באוקטובר 2013 ערן יוגב, מדוע נדרשת רפורמה ברישוי עסקים?, פורום קהלת, 29 במאי 2022 SBA: Where to Obtain Business Licenses הבהרה: המידע בוויקיפדיה נועד להעשרה בלבד ואין לראות בו ייעוץ משפטי.
טייגטה (ירח)

טייגטה (נקרא גם Jupiter XX) הוא ירחו של כוכב הלכת צדק. טייגטה התגלה בשנת 2000 על ידי קבוצת אסטרונומים מאוניברסיטת הוואי שהודרכה על ידי סקוט שפרד וקוטלג בשם S/2000 J 9. רדיוס מסלולו של טייגטה סביב צדק הוא 22,439,000 ק"מ ומשך זמן הקפת מסלולו סביב צדק הוא 686.675 ימים. קוטרו של טייגטה הוא 5 קילומטרים ומהירותו במסלולו סביב צדק היא 2.32 ק"מ לשנייה. טייגטה בעל אלבדו של 0.04 ואקסצנטריות של 0.252. את שמו, קיבל טייגטה בשנת 2002 על שם טייגטה שהייתה אחת הפליאדות (על שמן קרוי גם צביר הכוכבים הפליאדות), שהיו בנותיו של אטלס על פי המיתולוגיה היוונית. טייגטה משתייך לקבוצת הירחים קארמה אשר קרויה על שם הירח קארמה. קבוצה זו היא קבוצה של ירחים שהמשותף להם הוא היותם ירחים לא-רגילים שמסלולם סביב צדק הוא בין 23 ל-24 מיליון קילומטר ובנטייה של כ-165°. מדיה וקבצים בנושא טייגטה בוויקישיתוף
ויין דייר

ויין וולטר דייר (באנגלית: Wayne Walter Dyer;‏ 10 במאי 1940 - 29 באוגוסט 2015) היה פילוסוף והוגה דעות אמריקני. ספרו "אזורי המשגה שלך" הוא אחד הספרים הנמכרים ביותר בכל הזמנים, שנמכר עד כה בכ-35 מיליון עותקים. ויין דייר, יליד דטרויט, עבד בתור יועץ חינוכי בתיכון ואחר כך כמרצה לחינוך באוניברסיטת סנט ג'ון בניו יורק. הוא פיתח קריירה אקדמית, ומאמריו פורסמו בכתבי עת. בשנת 1976 החליט להעלות על הכתב כמה מהתאוריות שפיתח על טבע האדם בספרו "אזורי המשגה שלך", שהפך לרב-מכר. אחר כך כתב ספרים רבים נוספים שזכו להצלחה ברחבי העולם. בהגותו שילב דייר יסודות מן התרבות המערבית, בעיקר – את הגותו של הפסיכולוג אברהם מאסלו, יחד עם פילוסופיה של המזרח הרחוק, בעיקר – רעיונות מן הטאואיזם ומעולם המחשבה ההודית. בשנת 2011 זכה הסרט שהופק על ידי אולפני פיקסאר "יום ולילה" ("Day & Night"), המבוסס על רעיונות מתורתו, בפרס אוסקר לסרט המצויר הקצר הטוב ביותר. ב-2015 נפטר, בגיל 75. אתר האינטרנט הרשמי של ויין דייר הספרים של ויין דייר, באתר "סימניה" הסרט הקצר "יום ולילה", זוכה פרס אוסקר הסרט "השינוי" עם תרגום לעברית העוסק בחיפוש אחר משמעות ויין דייר, במסד הנתונים הקולנועיים IMDb (באנגלית) ויין דייר, באתר "Find a Grave" (באנגלית) וויין ולטר דייר (1940-), דף שער בספרייה הלאומית
גביע קפריסין

גביע קפריסין הוא טורניר בינלאומי שנתי בתחום כדורגל הנשים. הטורניר מתקיים מדי שנה מאז שנת 2008 ברחבי קפריסין, ומאורגן על ידי ההתאחדות הכדורגל הפינית מאז 2016. אף על פי שהטורניר נערך במדינתה, נבחרת קפריסין מעולם לא לקחה בו חלק. מאז הקמתו מתקיים הטורניר במקביל לגביע אלגארבה. בטורניר משתתפות נבחרות נשים מכל העולם, וחמש נבחרות זכו בו עד כה – אוסטריה, אנגליה, ספרד, צרפת, קנדה ושווייץ. קנדה היא הנבחרת המצליחה ביותר בתולדות הגביע, כשלזכותה שלוש זכיות, ארבע סגנויות ו-25 ניצחונות. בנוסף, חלוצת הנבחרת, כריסטין סינקלייר, היא מלכת ההופעות והשערים של הטורניר בכל הזמנים, עם 30 משחקים ו-17 שערים. הנבחרות מחולקות לשלושה בתים, כאשר הבית השלישי נוסף ב-2011 ואליו נכנסות הנבחרות המדורגות נמוך יותר. לאחר שכל משחקי שלב הבתים מסתיימים, מתקיימים משחקים נוספים שעל פיהם נקבע הדירוג לפי השיטה הבאה: מקום 11 – המנצחת במשחק בין שתי הנבחרות התחתונות בבית ג' מקום 9 – המנצחת במשחק בין המקום השני בבית ג' והמדורגת נמוך יותר מבין המקומות האחרונים בבית א' וב' מקום 7 – המנצחת במשחק בין המקום הראשון בבית ג' והמדורגת גבוה יותר מבין המקומות האחרונים בבית א' וב' מקום 5 – המנצחת במשחק בין המקום השלישי בבית א' והמקום השלישי בבית ב' מקום 3 – המנצחת במשחק בין המקום השני בבית א' והמקום השני בבית ב' מקום 1 – המנצחת במשחק בין המקום הראשון בבית א' והמקום הראשון בבית ב' אתר האינטרנט הרשמי של גביע קפריסין סקירה כללית על האליפות (באנגלית)
כוחה של אהבה (אלבום)

כוחה של אהבה הוא אלבום האולפן השני של הזמר-יוצר ומלחין מוזיקה ים-תיכונית הישראלי, פאר טסי. האלבום יצא ב-25 בנובמבר 2014, מכר מעל 30,000 עותקים והגיע למעמד אלבום זהב. הסינגל הרביעי מהאלבום, "דרך השלום", היה לשיר המושמע ביותר ברדיו במשך חמישה שבועות ברציפות, הגיע למקום הראשון של המצעד של "מדיה פורסט" והיה לאחד השירים המושמעים ביותר של אותה שנה עם למעלה מ-23 מיליון צפיות ביוטיוב. בנוסף, השיר זכה בפרס אקו"ם ע"ש משה וילנסקי לשיר השנה לשנת 2016. פאר טסי, באתר מוזיקה נטו אסף נבו, ‏כוחה של אהבה: פאר טסי קיבל "אלבום זהב" שני, באתר ‏מאקו‏, 15 בינואר 2015 יגאל בשן ואהובה עוזרי יקבלו את פרסי אקו"ם למפעל חיים, באתר וואלה, 2 במרץ 2016 קישור לאלבום, בחנות הiTunes ביקורת ל"כוחה של אהבה", באתר יוסמיוסיק רועי בהריר פרל‏, טעון קיפוח 20: פאר טסי הוא המלך החדש של המוזיקה הישראלית, באתר וואלה, 18 בדצמבר 2014 נוי בניסתי, כובש אותנו: פאר טסי באלבום חדש, 26 בנובמבר 2014, באתר פרוגי תוצאות דירוג המצעד לשבוע 03/07/2014 אסף נבו, ‏חזק: פאר טסי "רוקד עם הכאב", באתר ‏מאקו‏, 22 במאי 2014 תוצאות דירוג המצעד לשבוע 28/08/2014 אסף נבו, ‏שירי המלחמה כובשים את הרדיו, באתר ‏מאקו‏, 1 באוגוסט 2014 המצעד השבועי 31.7.2014 אסף נבו, ‏ישי לוי ומוש בן ארי שבים לפסגת ההשמעות, באתר ‏מאקו‏, 14 באוגוסט 2014 אסף נבו, ‏חמסה עליך פאר טסי: חמישה שבועות בפסגה, באתר ‏מאקו‏, 3 בינואר 2015 חפשו בארכיון את "המצעד השבועי 18.12.2014" מצעד הפזמונים העברי השנתי (ה'תש"ע–ה'תשע"ט) תוצאות דירוג המצעד לשבוע 25/11/2014 המצעד השבועי 11.12.2014 אסף נבו, ‏מדינה שלמה ב"דרך השלום", באתר ‏מאקו‏, 14 בדצמבר 2014
גלריה שיתופית

גלריה שיתופית היא גלריה המופעלת על ידי קבוצת אמנים שותפים באופן עצמאי. הגלריה השיתופית אינה מונעות ממניעים כלכליים אלא ממניעים אמנותיים־חברתיים. ניתן להבחין בין קולקטיבים – התאגדויות של אמנים למימוש מטרות אמנותיות ספציפיות, מטרות כלכליות, פוליטיות או אחרות, לבין קואופרטיבים שהם ארגונים שיתופיים שוויוניים שרובם ללא מטרות רווח, המספקים לחבריהם כל מה שאמנים צריכים - חלל תצוגה או סטודיו או יחסי ציבור וכדומה. קבוצות אמנים החלו לפעול בישראל להקמת גלריות ללא מטרת רווח בתחילת שנות האלפיים. האמנים החברים משתתפים באופן פעיל בכל האספקטים של פעילות הגלריה, לרבות אוצרות, תפעול, השתתפות בהוצאות והצגת תערוכות. תופעת הגלריות השיתופיות נבעה מרצון האמנים להיות עצמאיים ובלתי תלויים בגלריות המבוססות, המקיימות את שוק האמנות הישראלי. הגלריה השיתופית מאפשרת לחבריה מצע רחב של עשייה והתנסות הן בסוגי אמנות שונים והן בפעילויות רלוונטיות כמו אוצרות וניהול, כל זאת לצד הקידום האישי האמנותי של כל אחד מחבריה והאמנים האורחים המציגים בה (תוך מתן חלל תצוגה והפעלת יחסי ציבור). אופן פעולה זה מגדיל את שדה האמנות ומביא להרחבת השוליים שלו. האופי השיתופי של הגלריה מאפשר סביבה תומכת ודינאמית לאמנים להציג את עבודותיהם ולקדם את פעילותם המקצועית. אפשרות קידום זו עומדת בבסיס העלייה במספרן של הגלריות השיתופיות עם השנים. הגלריות השיתופיות ברובן רשומות כעמותות הפועלות ללא מטרות רווח, ובכך מתאפשרת עקרונית תמיכת משרד התרבות, אם כי המהלך ממושך ותובעני. הגלריה השיתופית הראשונה בישראל אגריפס 12, שהוקמה ב-2004 על ידי קבוצת אמנים ירושלמים. מייסדי הגלריה אמרו כי "חשבנו שגלריה קואופרטיבית תענה על שני צרכים: מקום תצוגה שבסיסו אינו מסחרי, ודרך אחרת להציג אמנים".   בין הגלריות השיתופיות הפועלות בישראל: גלריה אלפרד, גלריה P8, גלריה "8 ביפו", "שלוש שלושים" גלריה אינדי, גלריה חנינא, גלריה מקום לאמנות, גלריה אגריפס 12, גלריה מרי, גלריה האגף, גלריה כברי וגלריה בנימין. גלריות שיתופיות בתל אביב רעות ברנע, 7 גלריות שיתופיות, באתר כלכליסט, 5 בפברואר 2012 מייסדי הגלריה השיתופית אגריפס: "אנחנו נמצאים במצב בו כמות האמנים גדולה על השטח העומד לרשותם" | בית לאמנות ישראלית, באתר לימודי אמנות, קורסים באמנות, לימודי אוצרות | בית לאמנות ישראלית, ‏2 בפברואר 2020
כוח ארגוס

כוח ארגוס (שם מדעי: Varanus panoptes) הוא מין של כוח ממשפחת הכוחיים המצוי בצפון אוסטרליה ובגינאה החדשה. בעוד הזכרים גדולים לאורך של 120-140 ס"מ, הנקבות קטנות מהם ואורכן רק 90 ס"מ בממוצע. אלו יצורים מוארכים המזכירים את כוח החולות המצוי באותו אזור כשלשניי המינים עור צהוב עם ראש אפור ופסים במגוון צבעים התלוי באזור מחייתם. כוח זה נוטה לשכון על הקרקע ולא לטפס על עצים והוא שוכן במגוון בתי חיות ברחבי אוסטרליה וגינאה החדשה. הוא יודע לחפור מאורות באדמה וגם שחיין טוב ויודע לעמוד על שתיים כדי לקבל מבט טוב יותר על סביבתו. הכוח הוא צייד המחפש יצורים קטנים לרבות דגים, סרטנים, חרקים, עופות ויונקים קטנים, זוחלים אחרים ואפילו לטאות כוח אחרות. הכוחים נפגעים מהתפשטותה של קרפדת הקנים, שפלשה לאוסטרליה והיא מרעילה את הלטאות באכילתם אותה. במקומות מסוימים נפגעו כ-90% מהכוחים באזור בגלל הקרפדה. Varanus panoptes horni - המצוי בגינאה החדשה Varanus panoptes rubidus - המצוי בצפון אוסטרליה מדיה וקבצים בנושא כוח ארגוס בוויקישיתוף כוח ארגוס, באתר ITIS (באנגלית) כוח ארגוס, באתר NCBI (באנגלית) כוח ארגוס, באתר Animal Diversity Web (באנגלית) כוח ארגוס, באתר האנציקלופדיה של החיים (באנגלית) כוח ארגוס, באתר GBIF (באנגלית) כוח ארגוס באתר הרשימה האדומה של IUCN
קטלינה פונור

קטלינה פונור (ברומנית: Cătălina Ponor; ‏20 באוגוסט 1987) היא מתעמלת רומניה בעבר, היא אלופה אולימפית בעלת 5 מדליות מהן 3 זהב (אתונה 2004), סגנית אלופת עולם בעלת 5 מדליות מהן 3 כסף (2003 - 2007) ואלופת אירופה בעלת 13 מדליות מהן 8 זהב, 5 מהן בתרגיל על הקורה (2004 - 2017). פונור נולדה בקונסטנצה. היא החלה להתאמן בגיל 4. באליפות העולם שנערכה באנהיים, קליפורניה, ארצות הברית בשנת 2003 זכתה פונור ב-3 מדליות כסף, בתחרות הקבוצתית בתרגיל קורה ובתרגיל קרקע. באליפות אירופה שנערכה באמסטרדם הולנד אפריל 2004 זכתה פונור ב-3 מדליות זהב, בתחרות הקבוצתית, בתרגיל קורה ובתרגיל קרקע. באולימפיאדת אתונה (2004) זכתה פונור ב-3 מדליות זהב, יותר מכל מתעמל או מתעמלת באולימפיאדה. מדליות זהב, בתחרות הקבוצתית (114.283 נק') לפני ארצות הברית (113.584 נק') ורוסיה (113.235 נק'), בתרגיל קורה בתוצאה של 9.787 נק', לפני קרלי פטרסון מארצות הברית (9.775 נק') ובת ארצה אלכסנדרה ארמייה (9.700 נק') ובתרגיל קרקע בתוצאה של 9.750 נק', לפני בת ארצה ניקולטה דניילה (9.562 נק') ופטריסיה מורנו מספרד (9.487 נק'). בשלב המוקדמות היא סיימה במקום חמישי בתרגיל קפיצות בתוצאה של 9.500 נק', תוצאה שיכלה להעניק לה את המקום השני בגמר. באליפות העולם שנערכה במלבורן, אוסטרליה בשנת 2005 זכתה פונור במדליית ארד, בתרגיל קורה. באליפות העולם שנערכה בשטוטגרט, גרמניה בשנת 2007 זכתה פונור במדליית ארד, בתחרות הקבוצתית. בדצמבר 2007 פרשה פונור מהתעמלות תחרותית, בשל פציעות חוזרות ובשנת 2011 חזרה להתחרות. באולימפיאדת לונדון (2012) זכתה פונור בשתי מדליות, כסף וארד. מדליית כסף, בתרגיל קרקע בתוצאה של 15.200 נק', אחרי אלי רייזמן מארצות הברית (15.600 נק') ולפני אליה מוסטפינה מרוסיה (14.900 נק') ומדליית ארד, בתחרות הקבוצתית (176.414 נק'), אחרי ארצות הברית (183.596 נק') ורוסיה (178.530 נק'). נוסף לכך, היא סיימה במקום רביעי בתרגיל החזק שלה על הקורה בתוצאה של 15.066 נק', כמו זו של מדליית הארד. באליפות אירופה שנערכה בברן שווייץ ב-2016 זכתה פונור בשתי מדליות ארד, בתרגיל קורה בתוצאה של 14.266 נקודות ובתרגיל קרקע בתוצאה של 14.466 נקודות. באולימפיאדת ריו דה ז'ניירו (2016) סיימה פונור במקום שביעי בתרגיל על הקורה בתוצאה של 14.000 נקודות, במקודמות היא עלתה מהמקום החמישי בתוצאה של 14.900 נקודות ובמקום 14 בתרגיל קרקע בתוצאה של 14.200 נקודות. באליפות אירופה שנערכה בקלוז' רומניה באפריל 2017 זכתה פונור במדליית זהב בתרגיל קורה בתוצאה של 14.566 נקודות. מדיה וקבצים בנושא קטלינה פונור בוויקישיתוף קטלינה פונור, באתר הוועד האולימפי הבין-לאומי קטלינה פונור, באתר olympedia.org קטלינה פונור, באתר התאחדות ההתעמלות הבין-לאומית
רכוש הוא גזל

רכוש הוא גזל! (בצרפתית: La propriété, c'est le vol!) היא סיסמה אנרכיסטית אשר ניסח פייר-ז'וזף פרודון בספרו משנת 1840 "מה הוא רכוש? או חקירה אודות הצדק והממשלה". באם אתבקש לענות: "מהי עבדות" ואצטרך לענות במילה אחת, "זה רצח" כוונתי תובן לחלוטין. לא יהיה צורך בטיעון נוסף על מנת להראות כי כח המשמש לנטילת רוח האדם ואופיו הוא כח של חיים ומוות וזה מה שגורם לאדם להפוך לעבד וזה רצח. מדוע אם כך, לשאלה מה הוא רכוש לא אענה בצורה מקבילה, זהו שוד! מבלי הוודאות של להיות לא מובן, למעשה השני הוא טרנספורמציה של הראשון. — פייר-ז'וזף פרודון, מהי עבדות? בשימושו במילה רכוש, מתכוון פרודון לבעלות על קרקע בלבד ולא לכל סוג אחר של רכוש אשר נרכש בזכות עבודה ומאמץ. סיסמה זו מתארת את גישתו של פרודן הן לגבי אנרכיזם חברתי והן לגבי אנרכיזם אינדיבידואלי. גרסה מסוימת שלה מופיעה באותיות ענק על בניין בתל אביב הסמוך לנתיבי איילון. ערך זה הוא קצרמר בנושא פילוסופיה. אתם מוזמנים לתרום לוויקיפדיה ולהרחיב אותו.
פיתון עצים

פיתון עצים (שם מדעי Morelia) הוא סוג של נחש מסוג פיתון ממשפחת הפיתוניים הנפוץ בגינאה החדשה ובאוסטרליה והוא כולל 7 מינים ועוד מין נכחד. נחשים אלה מצויים ביערות גשם, על גבי ענפים והם גדולים לגודל של 2–3 מ' בממוצע. כמו רוב הפיתוניים הם הורגים את טרפם בעזרת אחיזת חנק ולא על ידי ארס. בצידי העיניים שלהם וגם בחלק החיצוני של פיהם ישנם חיישני חום המכוונים אותם ליצורים חמי דם, המהווים למשה את טרפם. פיתון השיחים (M. amethistina) פיתון בולן (M. boeleni) פיתון ברדלי (M. bredli) פיתון עבה-קשקשים (M. carinata) פיתון אונפלי (M. oenpelliensis) פיתון השטיחים (M. spilota) פיתון עצים ירוק (M. viridis) M. riversleighensis (נכחד, שרידיו נמצאו בקווינסלנד שבאוסטרליה) מדיה וקבצים בנושא פיתון עצים בוויקישיתוף פיתון עצים, באתר ITIS (באנגלית) פיתון עצים, באתר NCBI (באנגלית) פיתון עצים, באתר האנציקלופדיה של החיים (באנגלית) פיתון עצים, באתר GBIF (באנגלית)
טיטו רבאט

אסטב (טיטו) רבאט ברגדה (בספרדית: Esteve "Tito" Rabat Bergada, נולד ב-25 במאי 1989) הוא רוכב מרוצים ספרדי המתחרה מאז 2016 בסדרת ה-MotoGP. בשנת 2014 זכה באליפות הקטגוריה Moto2. רבאט החל את הקריירה המקצוענית שלו כמתמודד באליפות ספרד בקטגוריית 125 סמ"ק. בעונת 2005 התחרה במרוץ האחרון של הסבב העולמי, שהתקיים בולנסיה וסיים במקום ה-24. בעונת 2007 השתתף לראשונה בעונה מלאה ואף השיג את הפודיום הראשון בקריירה, כשסיים במקום השלישי בתחרות שהתקיימה בסין. בשתי העונות הבאות לא הצליח להגיע לפודיום נוסף, הישג אותו רשם שוב רק במהלך עונת 2010. בעונת 2011 עבר להתחרות בסבב ה-Moto2. את עונת הבכורה בסבב סיים במקום העשירי ובעונתו השנייה התקדם בשלושה מקומות וסיים במקום השביעי. בעונת 2013 רשם את ניצחון הבכורה ובמהלך העונה הוסיף עוד שני ניצחונות וארבעה פודיומים, שהובילו אותו אל המקום השלישי בסיום העונה. בשבעת המרוצים הראשונים של עונת 2014 רשם ארבעה ניצחונות ושני פודיומים ובהמשך העונה הוסיף עוד שלושה ניצחונות ושלושה פודיומים רצופים והבטיח לעצמו את הזכייה בתואר האליפות במרוץ הלפני האחרון בעונה. בעונת 2015 התקשה רבאט במאבק על התואר מול יוהאן זרקו, שהוביל מתחילת העונה. רבאט רשם שלושה ניצחונות ושישה פודיומים, אך סיים את העונה במקום השלישי. בעונת 2016 עבר להתחרות בקבוצת מארק וי.די.אס בקטגוריה הבכירה. לאחר שתי עונות בקבוצה עבר לקבוצת אניביטיה, קבוצת הלווין של דוקאטי. במהלך מקצה האימון שקדם לגרנד פרי בריטניה נפגע בתאונה, שבר את רגלו ועבר ניתוח שהשבית אותו מפעילות עד לסיום העונה. מדיה וקבצים בנושא טיטו רבאט בוויקישיתוף אתר האינטרנט הרשמי של טיטו רבאט טיטו רבאט, ברשת החברתית פייסבוק טיטו רבאט, ברשת החברתית אקס (טוויטר) טיטו רבאט, ברשת החברתית אינסטגרם טיטו רבאט, באתר מרוצי אופנועי גרנד פרי גיא בן ברק, מוטו 2: טיטו רבאט אלוף 2014, באתר דו"גרי, 27 באוקטובר 2014 Official: Tito Rabat to MotoGP with Marc VDS, Crash.net, 1 October 2015 Rabat to ride for Reale Avintia Racing in 2018, MotoGP.com, 7 September 2017 Successful surgery for Rabat after triple break, SpeedCafe.com, 26 August 2018
ת'יורסאו

ת'יורסאו (באיסלנדית: Þjórsá) הוא הנהר הארוך ביותר באיסלנד. אורכו 230 קילומטרים והוא מנקז שטח של 7,530 קמ"ר. ספיקתו הממוצעת היא 390 מ"ק לשנייה. מוצא הנהר הוא הקרחון השלישי בגודלו באיסלנד — הופסיוקול (Hofsjökull), הממוקם במערבהּ של רמת איסלנד (הרמה שמכסה את רוב פנים הארץ). משם, הנהר זורם דרום-מערבה. תחילה, הוא עובר דרך הקניונים שברמה. סמוך ליציאתו מהרמה, מימיו של ת'יורסאו מוסטים (בחלקם) מזרחה — ליצירתו של האגם המלאכותי ת'וריסוואטן (Þórisvatn). המים שנאגרים באגם משמשים להפקת חשמל. בקטע זרימתו העליון, ת'יורסאו קופא בחורף. אחרי יציאתו לשפלה, ת'יורסאו חולף ממערב לחלקהּ של רמת איסלנד, שחודר דרומה אל השפלה במקביל לנהר. מצפון להר הגעש הקלה (שבחלק זה של הרמה), מימיו של ת'יורסאו נאגרים במאגר המים סולטארטאנגאלון (Sultartangalón) שבשפלה. שם, אל ת'יורסאו נשפך הנהר טונגנאאו (Tungnaá). לפני כניסתו לעמק ת'יורסאורדאלור (Þjórsárdalur) שבדרום-מערב איסלנד, הנהר חולף ליד הר בורפל (Búrfell). למרגלותיו של הר זה נמצאת תחנת כוח הידרואלקטרית, המנצלת את מי הנהר להפקת אנרגיה. למרגלות ההר, שבגבולו המערבי של העמק, נמצאת גם חווה קהילתית משוחזרת מימי הוויקינגים — ת'יודוולדיסבאירין סטיונג (Þjóðveldisbærinn Stöng). באזור זה, ת'יורסאו חולף בשדה הלבה הגדול ביותר באיסלנד — ת'יורסאו (על שם הנהר, שלאורך רוב מסלולו צמוד לשדה). במורד הזרם, כאשר הנהר מתעקל צפון-מערבה, מסתעף ממנו ערוץ נוסף. עשרות קילומטרים ממערב לנקודת ההיפרדות, הזרם הנוסף מתחבר אל הזרם המרכזי. שני הערוצים הללו יוצרים (ביניהם) אי גדול, שנקרא אאורנס (Árnes). בעבר, האי שימש כמקום לכינוס הת'ינג (þing) — אספת עם מסורתית. על שמו של האי, אאורנסיסלה (Árnessýsla — האי אאורנס) היה גם שמו של אחד מ-23 המחוזות ההיסטוריים באיסלנד, הנמצא בדרום-מערב הארץ ובו זורם ת'יורסאו. כביש הטבעת של איסלנד חוצה את הנהר ת'יורסאו — דרך הגשר שבין העיירות סלפוס והלה. קילומטרים ספורים מדרום-מערב לגשר, הנהר נשפך אל האוקיינוס האטלנטי. מדיה וקבצים בנושא ת'יורסאו בוויקישיתוף ת'יורסאו, באתר אנציקלופדיה בריטניקה (באנגלית) ערך זה הוא קצרמר בנושא גאוגרפיה של איסלנד ובנושא נהרות ונחלים. אתם מוזמנים לתרום לוויקיפדיה ולהרחיב אותו.
יגאל תלמי (קצין)

יגאל תלמי (13 בדצמבר 1934 - 17 בפברואר 2001) היה קצין צה"ל בדרגת אלוף-משנה, שירת כקצין המודיעין של פיקוד הדרום וראש מחלקת מודיעין השדה. בעל עיטור המופת על חלקו במבצע ירקון. תלמי נולד במשמר העמק, בנם של אמה לוין תלמי ומאיר תלמי, שניהם אנשי השומר הצעיר שכיהנו חברי הכנסת מטעם מפ"ם והמערך. בצה"ל שירת בחיל הקשר, עבר קורס אלחוטנים וקורס קציני קשר. שירת כקצין קשר של גדוד 51 בחטיבת גבעתי. ב-1955 התנדב לצוות הסיירים לבחינת עבירות צירים בסיני לקראת מבצע קדש. על חלקו בפעילות זו שכונתה מבצע ירקון זכה לצל"ש מהרמטכ"ל משה דיין שהומר בהמשך לעיטור המופת. הוא היה בכך הראשון מבין חיילי חיל הקשר שעוטר בצל"ש. באוקטובר 1956 הצטרף לצוות ההקמה של גדוד ד' בחטיבת הצנחנים ומונה לקצין הקשר הגדודי, במהלך מלחמת סיני מונה לקמב"ץ הגדוד. לאחר המלחמה שימש קצין הקשר של גדוד 890. לאחר שחרורו מצה"ל עבד במשק קיבוץ משמר העמק והיה מנהל המוסד החינוכי שומריה בקיבוץ. במילואים שירת כקצין המודיעין של חטיבה 80, חטיבת צנחנים, ולחם עמה במלחמת ששת הימים. בהמשך שירת כקצין אג"ם של החטיבה. לאחר מלחמת יום הכיפורים חזר לשירות הקבע ומילא תפקידים באגף המודיעין. שירת כקצין המודיעין של אוגדה 252, ב-1976 מונה לסגן קצין המודיעין של פיקוד הדרום וב-1978 מונה לקצין המודיעין של הפיקוד. בתקופת מלחמת לבנון הראשונה שימש ראש מחלקת מודיעין שדה. השתחרר ב-1984. לאחר שחרורו עבד במפעל "תמה" בקיבוץ משמר העמק וכיהן כמנכ"ל המפעל במשך מספר שנים. סגן יגאל תלמי באתר עמותת חיל הקשר יגאל תלמי באתר עמותת חיל הקשר יגאל תלמי באתר זמרשת יגאל תלמי, באתר הגבורה באתר הגבורה אנשי צה"ל צוינו לשבח, הארץ, 19 ביולי 1955 גדוד חי"ר מוצנח ד' באתר הצנחנים עשור הראשון
דודקהדרון רומבי מכוכב

בגאומטריה, דודקהדרון רומבי מכוכב (דר"מ) הוא כיכוב של הדודקהדרון הרומבי. פאון זה נקרא לפעמים "פאון אשר", משום שהוא מופיע בעבודתו הידועה של אשר, "המפל", וברישומים המכינים של עבודתו "כוכבים" (שבה מופיע פאון אחר, היתוך של שלושה אוקטהדרונים). לדר"מ יש 48 פאות, כולן משולשות; יש לו 26 קודקודים, שבהם 6 בעלי דרגה 8, 8 בעלי דרגה 6, ו-12 בעלי דרגה 4. יש לו 72 צלעות. על אותה קבוצת קודקודים אפשר לבנות גם את הקובוקטהדרון. את הדר"מ אפשר לבנות משישה עותקים של פירמידה מרובעת שאורך בסיסה 2 וגובהה 1, שבסיסיהן מונחים על שלושה מישורים מאונכים והם מצביעים מכל מישור בשני הכיוונים האפשריים. הדר"מ יכול לרצף את המרחב התלת־ממדי במבנה דמוי חלת דבש, שבו שישה דר"מ נפגשים בכל קודקוד. הסריג של קודקודי הריצוף הוא בעל רמה גבוהה של סימטריה: חבורת הסימטריות המרחבית שלו פועלת עליו באופן שהוא טרנזיטיבי על התאים, על המקצועות, ועל הקודקודים. דודקהדרון רומבי מכוכב, באתר MathWorld (באנגלית) חידת אוריגמי - הרכבת תריסרון כוכבי מעויין, סרטון בערוץ "מכון דוידסון - סרטוני מדע", באתר יוטיוב, 15 במרץ 2012
צוות

האם התכוונתם ל... כללי צוות חשיבה – קבוצה של מומחים בתחומים שונים העוסקים במחקר המיועד לקדם נושאים שונים במדיניות, תעשייה, צבא ועוד צוות עבודה – קבוצה חברתית הפועלת בתיאום על מנת להשיג מטרה משותפת ומוגדרת מראש עבודת צוות – פעילות משותפת של שני פרטים או יותר, הפועלים לשם מטרה דומה תוך שיתוף פעולה ביניהם ראש צוות – אדם שתפקידו לספק הדרכה, הנחיה, הוראות, הכוונה ומנהיגות לקבוצה של אנשים אחרים (הצוות) צבא (בפרט צה"ל) צוות – דרג השדה הנמוך ביותר ביחידות מובחרות בצה"ל, ראו מחלקה (צבא)#צוות צוות אוויר – שם כולל לבעלי תפקיד בהטסת כלי טיס מאויש, הנמצאים בכלי הטיס בזמן הטיסה צוות הווי – להקה צבאית קטנה צוות - ארגון גמלאי צה"ל – עמותה של גמלאי צה"ל משטרה צוות משא ומתן משטרתי – יחידה משטרתית המופקדת על ניהול משא ומתן עם מפגעים (מחבלים, חוטפים, מתאבדים-בפוטנציה) לשם ניטרול הסכנה או השגת פשרה קולנוע וטלוויזיה צוות לעניין – סדרת פעולה והרפתקאות הומוריסטית אמריקאית ששודרה ברשת NBC בשנים 1983–1987 צוות לעניין (סרט) – סרט פעולה קומי אמריקאי משנת 2010
שפרה וינשטוק אשכול

שפרה וינשטוק אשכול (27 בספטמבר 1924 – 2005) הייתה משוררת, סופרת ואמנית מהציבור החרדי. ילידת ירושלים, בת למקובל הרב חנוך חיים הכהן - מרבני הונגריה שעזב את כס רבנותו, עלה לירושלים וכיהן בה כראש כולל מונקאטש. במשך עשרות שנים פרסמה שירים ופרוזה בעיתונות הדתית והכללית, בביטאונים ספרותיים ובשישה ספרים שהוציאה לאור. בשירתה וביצירתה שילבה את עולמה כבת "היישוב הישן" והשתייכותה לצבור החרדי-חסידי יחד עם פתיחות ורגישות לעולם המודרני. ספריה: "ענבלים" (הוצאת עקד, 1974), "עיר אבנים כחולה" (טרקלין, 1980), "כנגד ארבע בנות" (הוצאת טרקלין, 1982), "הרוח במעגלים" (הוצאת בית היצירה, 1985), "כי זה כל האדם" (הוצאת בית היצירה, 1990), "אש לבנה" (הוצאת מבוע, 2003). אודות סגנון כתיבתה כתב בן אחיה הרב שמואל אבידור הכהן על גב הספר "ענבלים": אין בכתיבתה מן החיקוי, מן הרצון להשתייך ל"סגנון" או ל"נוסח" איזה שהוא. היא כולה-היא: אשה-אם בעלת נפש רגישה-מפרכסת, בעלת רקע חד ושורשי. אין בשירתה מן החושניות, בוודאי לא התפרצות של יצרים. נוף ואדם שלה-קדושת צלם האלוקים עוטה אותם. השמחה שלה עצורה במקצת, כיאה למי שגדל ברוח של "וגילו ברעדה", או כשמחתה של אם-יהודיה. העצבות שלה מאופקת, מופנמת, לעולם לא נעדרת גם תפילה ותקווה. ועל הכול - על שירתה כולה-מרחפת רוח של טוב-לב ושל טוהר-לב. הקורא שיר משיריה, עשוי לראות-לחוש, תוך כדי הקריאה, אשה עבריה הפורשת כפיה לברכה מול נרות-השבת. בשנת תשמ"ג זכתה בפרס ע"ש השר חיים משה שפירא על ספריה "עיר אבנים כחולה" (שירה) ו"כנגד ארבע בנות" (פרוזה). הייתה חברה ופעילה בארגונים שונים, ובהם אגודת הסופרים והמשוררים הדתיים ואיגוד נשים יוצרות. כמו כן הייתה חברת מערכת כתב העת לספרות ואמנות "מבוע". בשנותיה האחרונות עסקה בציור, וציוריה הופיעו בתערוכות ובספר השירה האחרון שהוציאה. אחד מבניה הוא הסופר והעיתונאי החרדי יאיר וינשטוק. שפרה וינשטוק אשכול, ב"לקסיקון הסופרים העברים בהווה" מידע על וינשטוק-אשכול, שפרה, 1924-2005 בקטלוג הספרייה הלאומית שפרה וינשטוק אשכול, דף שער בספרייה הלאומית ערך זה הוא קצרמר בנושא משוררים ישראלים ובנושא סופרים ישראלים. אתם מוזמנים לתרום לוויקיפדיה ולהרחיב אותו.